CELEX: 32007D0640
Language: hu
Date: 2007-07-10 00:00:00
Title: 2007/640/EK: A Tanács határozata ( 2007. július 10. ) az Európai Közösséget létrehozó szerződés 104. cikkének (7) bekezdésével összhangban tett tanácsi ajánlás nyomán a Cseh Köztársaság által foganatosított intézkedések eredménytelenségének a Szerződés 104. cikkének (8) bekezdésével összhangban történő megállapításáról

5.10.2007   
            
            
               HU
            
            
               Az Európai Unió Hivatalos Lapja
            
            
               L 260/13
            
         
      A TANÁCS HATÁROZATA
   
   (2007. július 10.)
   az Európai Közösséget létrehozó szerződés 104. cikkének (7) bekezdésével összhangban tett tanácsi ajánlás nyomán a Cseh Köztársaság által foganatosított intézkedések eredménytelenségének a Szerződés 104. cikkének (8) bekezdésével összhangban történő megállapításáról
   (2007/640/EK)
   AZ EURÓPAI UNIÓ TANÁCSA,
   tekintettel az Európai Közösséget létrehozó szerződésre és különösen annak 104. cikke (8) bekezdésére,
   tekintettel a Bizottság ajánlására,
   mivel:
   
               (1)
            
            
               A Szerződés 104. cikke értelmében a tagállamoknak kerülniük kell a túlzott államháztartási hiányt.
            
         
               (2)
            
            
               A Stabilitási és Növekedési Paktum a stabil állami pénzügyek célkitűzésén, mint olyan eszközön alapul, amely a munkahelyteremtést eredményező árstabilitás és dinamikus (erőteljes), fenntartható növekedés feltételeit erősíti. A Stabilitási és Növekedési Paktum magában foglalja a túlzott hiány esetén követendő eljárás végrehajtásának felgyorsításáról és pontosításáról szóló, 1997. július 7-i 1467/97/EK tanácsi rendeletet (1), amelyet a túlzott államháztartási hiány azonnali korrekciójának elősegítése érdekében fogadtak el.
            
         
               (3)
            
            
               A Bizottság ajánlását követően a 2005/185/EK tanácsi határozat (2) a Szerződés 104. cikkének (6) bekezdésével összhangban megállapította, hogy a Cseh Köztársaság túlzott hiánnyal rendelkezik.
            
         
               (4)
            
            
               A Szerződés 104. cikke (7) bekezdésével és az 1467/97/EK rendelet 3. cikke (4) bekezdésével összhangban a Tanács – a Bizottság javaslata alapján – 2004. július 5-én a cseh hatóságoknak címzett ajánlást fogadott el abból a célból, hogy a túlzott hiányt a lehető legrövidebb időn belül szüntessék meg, valamint hogy hozzanak középtávú intézkedéseket annak a célkitűzésnek a megvalósítása érdekében, hogy 2008-ra a hiányt – a hatóságok által 2004 májusában benyújtott, és a Tanács 2004. július 5-i a Cseh Köztársaság konvergenciaprogramjáról (2004–2007) szóló véleményében (3) jóváhagyott konvergenciaprogramban meghatározott hiánycsökkentő pályával összhangban – hiteles és fenntartható módon – a GDP kevesebb mint 3 %-a alá csökkentsék, az alábbi közbenső éves célok mellett: a GDP 5,3 %-a 2004-ben, a GDP 4,7 %-a 2005-ben, a GDP 3,8 %-a 2006-ban és a GDP 3,3 %-a 2007-ben. A Tanács 2004. november 5-ét jelölte ki határidőnek az eredményes intézkedések foganatosítására „a 2005-re előirányzott hiánycél elérése érdekében”. A Cseh Köztársaság hozzájárult az ajánlás közzétételéhez.
            
         
               (5)
            
            
               A 2004. november 5-i határidő lejárta után a Bizottság a Tanácsnak címzett 2004. december 14-i közleményében (4) megállapította, hogy a Cseh Köztársaság esetében nincs szükség a túlzott hiány esetében követendő eljárás folytatására, mivel a cseh kormány eredményes lépéseket tett a 2005-ös hiánycél eléréséhez tervezett intézkedések tekintetében. A 2005. novemberi aktualizált konvergenciaprogram 2008-ra a GDP 2,7 %-ának megfelelő hiányt jelzett előre, amit a Tanács 2006. január 24-én jóváhagyott.
            
         
               (6)
            
            
               A 104. cikk (7) bekezdése szerinti tanácsi ajánlás nyomán a Cseh Köztársaság által a túlzott hiány 2008-ig történő megszüntetése céljából foganatosított intézkedések értékelése az alábbi következtetésekhez vezet:
               
                           —
                        
                        
                           2007. március 15-én a Cseh Köztársaság benyújtotta legfrissebb aktualizált konvergenciaprogramját, amely a 2009-ig tartó időszakra vonatkozik. A program a következő éves hiány-előrejelzéseket tartalmazta: a GDP 4,0 %-a 2007-ben, a GDP 3,5 %-a 2008-ban és a GDP 3,2 %-a 2009-ben. A program tartalmazta továbbá „az új kormány nyilatkozatát” arra vonatkozóan, hogy a hiányt 2008-ban a GDP 3,2 %-ára, 2009-ben pedig a GDP 2,8 %-ára csökkenti egy sor, még nem ismert intézkedés révén,
                        
                     
                           —
                        
                        
                           a Bizottság szolgálatainak 2007. tavaszi előrejelzése, amely szerint a hiány változatlan gazdaságpolitika mellett 2007-ben eléri a GDP 3,9 %-át, 2008-ban pedig a GDP 3,6 %-át, megerősíti, hogy a jelenlegi gazdaságpolitikával nem fognak teljesülni a 104. cikk (7) bekezdése szerinti tanácsi ajánlásban 2007-re (a GDP 3,3 %-a) és 2008-ra meghatározott célok (kevesebb mint a GDP 3 %-a). A strukturális (tehát a ciklusok hatásától megtisztítottan, egyszeri és egyéb átmeneti intézkedések nélkül számított) hiány 2007-ben a GDP-hez viszonyítva mintegy 1,25 százalékponttal nő, a 2005-ös és 2006-os romlást követően,
                        
                     
                           —
                        
                        
                           a 2007. évi hiány a tanácsi ajánlás időpontjában előre jelzettnél sokkal erőteljesebb növekedés ellenére lesz magasabb, fő oka pedig a szociális kiadások növelése, amelyről még a 2006. évi parlamenti választások előtt határoztak. A várakozások szerint a 2007. évi hiány a tanácsi ajánlásban a megelőző évekre előre jelzettnél sokkal alacsonyabb hiány ellenére lesz magasabb. Ennek fő oka inkább a vártnál jobb növekedési adatokban rejlik, mint a kiadások tartós csökkentésében.
                        
                     
         
               (7)
            
            
               Ez ahhoz a következtetéshez vezet, hogy noha a Cseh Köztársaság eddig a 2004. július 5-i tanácsi ajánlásban meghatározott konszolidációs pálya 2004–2006 tekintetében előírt költségvetési célkitűzései felett teljesített, a 2007-es hiány jóval a Tanács által meghatározott cél felett lesz, a 2008-as hiány pedig a jelenlegi gazdaságpolitika mellett egyértelműen meg fogja haladni a GDP 3 %-ában meghatározott küszöbértéket. A cseh hatóságok költségvetési céljai nincsenek összhangban a túlzott hiány 2008-as határidőig való megszüntetéséről szóló tanácsi ajánlással. Az ajánlás elfogadása óta nem következtek be az 1467/97/EK tanácsi rendelet 3. cikkének (5) bekezdésében említett, az államháztartásra jelentős negatív hatással lévő, előre nem látható kedvezőtlen gazdasági események. Éppen ellenkezőleg, az államháztartás szempontjából fontos gazdasági események a vártnál lényegesen kedvezőbben alakultak,
            
         ELFOGADTA EZT A HATÁROZATOT:
   1. cikk
   A Tanács 2004. július 5-i, a Szerződés 104. cikkének (7) bekezdése szerinti ajánlására válaszul a Cseh Köztársaság által megtett intézkedések nem bizonyulnak megfelelőnek a túlzott hiánynak az ajánlás által meghatározott határidőn belüli kiigazítására.
   2. cikk
   Ennek a határozatnak a Cseh Köztársaság a címzettje.
   
      Kelt Brüsszelben, 2007. július 10-én.
      
         
            a Tanács részéről
         
         
            az elnök
         
         J. SILVA
         
      
   
   
      (1)  HL L 209., 1997.8.2., 6. o. A legutóbb az 1056/2005/EK rendelettel (HL L 174., 2005.7.7., 5. o.) módosított rendelet.
   
      (2)  HL L 62., 2005.3.9., 20. o.
   
      (3)  HL C 320., 2004.12.24., 1. o.
   
      (4)  A Bizottság közleménye a Tanácsnak: A tanácsi ajánlásra a Cseh Köztársaság, Ciprus, Málta, Lengyelország és Szlovákia által a túlzott hiány esetén követendő eljárás keretében válaszul tett lépésekről, SEC(2004) 1630, 2004. december 22.